Asú tē étətəg nyɔ́, váán bía bod bə́tē, bədzə́dzāā bə́tē yā bə́ nə́ á Givéa nə́ bǐ wé bɔ́ ai sí bǐ fími abé ásə̄ á Ísraɛ̂l.” Á kə́ kwí, Bényamínit təge vógolo kíŋ bəbə́nyāŋ, bɔ́n bə́ Ísraɛ̂l. 14Ńdɔ Bényamínit bə́ ngákə̄ bāsɔ́ á miǹnam myábá, bə́ sɔ́ tógan á Givéa, nâ bâkə lúman ai bɔ́n bə́ Ísraɛ̂l. 15Amǒs tē, Bényamínǐt yā bə́ sɔ̂ á miǹnam myábá bə́ ngáláŋaban, á táŋ bakúda məwóm mə́bɛ̄ ai bə́saman ébá bə́ yəmə bəlan ai okəŋ bítá təge láŋ bátɔbɔ ǹnamǎ yā Givéa á zitɔ́g dzábá é ngābə́ bīwólō bí bod miǹtɛd zamgbál. 16Á zāŋ é bod bə́sə̄ bá, miǹtɔ́bán mí é bod bə́ nə́ émɔ̄ŋ mí ngábə́ bod miǹtɛd zamgbál, mod ósə yǎ étē a tɔá dzǎm lúm tɔ kɔ́ŋ esǐl ai ngɔg ndamba dzié təge vus. 17Bǒd yā Ísraɛ̂l, təge láŋ Bényamínit bə́ ngáláŋabǎn fə bə́ kwí bakúda miǹtɛd mínyi, ébá bə́ yəməgə bəlan ai okəŋ bítá; é bod bə́sə̄ ba bə́ ngábə́ hə bod bítá. 18Ńdɔ̄ bə́ ngátíe ai dulu, bə́ ngabɛ́d á Bétɛl nə́ bâkə nɔ̌ŋ fəg á Bétɛl Zambá, bə́ sílī nyé naa: “Zá yǎ ábə̄ bíā ǎ yi tádī bɛ́d nâ á kə lúman ai Bényamínit ?” Ǹtondôbə nyé nâ: “Yúda énye ǎ yi tádī bɛ́d.” 19Ai ǹdib kídí ńdɔ̄ bɔ́n bə́ Ísraɛ̂l bə́ ngátíe ai dulu, bə́ mān kə́ vúl mīńkán á Givéa 20Ńdɔ bǒd yā Ísraɛ̂l bə́ ngakə tsǎg Bényamínit, bə́ mān bɔ ékom bitíé á ńnamín Givéa. 21Hədá, ńdɔ̄ Bényamínit bə́ ngákwí á Givéa, ńdɔ̄ bə́ ngáwé Ísraɛ̂lit mim̀bim bakúda məwóm mə́bɛ̄. 22Ńdɔ̄ bɔ́n bə́ Ísraɛ̂l, bə́ ngázu yón Ńtondôbə á mís a kələ kwí ngōngógóle, bə́ sílī fə̄ nyé fəg, bə́ ngasíli Ǹtondôbə nâ: “Yə bǐ bad kə́ lúman ai Bényamínit yǎ á nə̄ māndzāŋ wāān ?” Ǹtondôbə nyé nâ: “Kaŋán lúman ai nyé”